
SENSORVEILEDNING TEORIOPPGAVE NR. 3

4. AVDELING CAND. JUR. H 2005
(1) Oppgaveteksten lyder:

Gjør rede for vilkårene for fradragsrett for kostnader i skatteloven § 6-1 første ledd første punktum og forholdet til hovedregelen om tidfesting i § 14-2 andre ledd.

(2) Pensum er:

Zimmer: Lærebok i skatterett, 5. utgave, Oslo 2005, med unntak av avsnitt 8.7.3, avsnitt 10, avsnitt 11.8 - 11.13, avsnitt 15 og ut boka. Oppgavens temaet er behandlet særlig s. 165 flg., s. 224 flg. og s. 301 flg. (s. 308-309).

Boken forelå først høsten 2005 og ble satt på pensumlisten så sent at det ikke kan forventes at kandidatene har lest denne.

Har kandidatene ikke lest ovennevnte bok, skal de ha lest

Zimmer: Lærebok i skatterett, 4. utgave, 1. oppl., Oslo 2001/2. oppl., Oslo 2002. I denne boken var avsnitt tilsvarende de ovennevnte ikke pensum. I denne boken er oppgavens tema behandlet særlig s. 165 flg., s. 239 flg. og s. 333 flg. (s. 340-341).

Det er ikke store forskjeller mellom de to utgavene av bøkene når det gjelder de punkter som er sentrale for oppgaven.

(3) Oppgaven er to-delt og omhandler (1) vilkårene for fradragsrett, og (2) hovedregelen om tidfesting etter realisasjonsprinsippet. Den må formentlig forstås slik at kandidatene skal gjøre rede for de alminnelige reglene om vilkårene for fradragsrett, og hovedregelen om tidfesting av fradrag etter kontantprinsippet. Om kandidatene velger å se de to delene i sammenheng, slik at vilkårene for fradragsrett fremstilles spesielt med tanke på kapitalinntekter og kapitalgevinster, bør det likevel aksepteres.

I forbindelse med behandlingen av de alminnelige vilkår for fradragsrett, må fremgå at det kreves (1) en kostnad, som er (2) pådratt, og som har (3) tilknytning til en kapitalinntekt/kapitalgevinst. Noen vil kanskje også fremheve at (4) skattyter må kreve fradrag, og kanskje også (5) at fradragsretten ikke må være uttrykkelig avskåret.

Ved fremstillingen av vilkårene for fradragsrett vil det være naturlig om kandidatene legger hovedvekten på fradragsreglene utenfor virksomhet. Slik pensum og undervisning er lagt opp, har virksomhetsbeskatning en relativt beskjeden plass. Realisasjonsprinsippet i sktl. § 14-2 (2) er dessuten forbeholdt fradrag/tap i tilknytning til kapitalinntekter/kapitalgevinster utenfor virksomhet.

Av samme grunn kan det ikke forventes særlig inngående behandling av oppofrelseskriteriet i tilknytning til avskrivninger (jf. 4. utg. s. 178-185/5. utg. s. 177-184. Behandlingen av avskrivninger i forbindelse med tidfesting i 4. utg. punkt 13.9/5. utg. punkt 11.9 er ikke pensum.). 

Oppgaven spør ikke etter særreglene om fradrag, noe som betyr at reglene i sktl. §§ 6-2 ikke kan forventes behandlet. Kandidater som likevel velger å gå noe inn på særreglene med bakgrunn i sktl. § 6-1 (1) annet pkt., bør neppe trekkes for dette. På bakgrunn av sammenhengen med tidfestingsreglene, hvor læreboken (4. utg. s. 340-341/5.utg. s. 308-309) behandler nærmere reglene om gjeldsrenter, bør det også godtas at kandidatene nevner sktl. § 6-40.

Når det gjelder den delen av oppgaven som gjelder tidfesting, vil det være naturlig at kandidatene omtaler hovedinnholdet av realisasjonsprinsippet og begrunnelsen for dette (jf. 4. utg. s. 334/5. utg. s. 302). Når det gjelder det konkrete innholdet av realisasjonsprinsippet i sktl. § 14-2 (2), er fremstillingen i læreboken relativt snau (4. utg. s. 340-341/5.utg. s. 308-309). Om kandidatene her velger å ta med særreglene for rentekostnader, bør dette godtas på bakgrunn av lærebokens fremstilling.

(4) Oppgaven kan neppe betraktes som spesielt lett. Stoffet til oppgaven må hentes fra store deler av pensum og læreboken er neppe blant de enkleste. På den annen side gir oppgaven gode muligheter for å behandle en rekke sentrale temaer. Oppgaven burde således være velegnet til å avdekke om kandidaten har kunnskaper og forståelse av faget skatterett, og dermed skille mellom de gode og de dårlige kandidatene.

Denne sensorveiledningen må ses i lys av at den er skrevet uten at jeg har lest noen besvarelser.

